
        Bosna i Hercegovina                                                         Bosnia and Herzegovina  

Federacija Bosne i Hercegovine                                   Federation of Bosnia and Herzegovina

       Unsko - sanski kanton                                                        The Una - Sana Canton

            OPĆINA KLJUČ                                                         MUNICIPALITY OF KLJUČ
      OPĆINSKI NAČELNIK                                           THE MAYOR OF THE MUNICIPALITY
Broj: 02-02-1783/26
Ključ, 16.7.2026. godine

Na osnovu člana 40. Statuta Općine Ključ ("Službeni glasnik Općine Ključ", broj: 8/25), člana 4. Odluke o usvajanju Programa sufinansiranja mjera energetske efikasnosti u stambenom sektoru na području Općine Ključ ("Službeni glasnik Općine Ključ", broj: 6/26), Programa sufinansiranja mjera energetske efikasnosti u stambenom sektoru Općine Ključ za period 2026-2030, Općinski načelnik Općine Ključ donosi:

PRAVILNIK

o postupku dodjele i refundacije bespovratnih sredstava u okviru Programa sufinansiranja mjera energetske efikasnosti u stambenom sektoru 
na području Općine Ključ

I OPĆE ODREDBE

Član 1.

(Predmet Pravilnika)
1) Ovim Pravilnikom uređuju se uslovi, način, postupak i dokumentacija za ocjenjivanje prijava, dodjelu bespovratnih sredstava, zaključivanje ugovora, verifikaciju izvedenih radova i refundaciju sredstava u okviru Programa sufinansiranja mjera energetske efikasnosti u stambenom sektoru na području Općine Ključ.

2) Pravilnik se primjenjuje na sve javne pozive koji se raspisuju u okviru Programa, osim ako pojedinim javnim pozivom, u skladu sa Programom i budžetskim mogućnostima, nisu precizirani posebni uslovi za određenu godinu.

Član 2.

(Pravni osnov)
Pravilnik se donosi na osnovu Statuta Općine Ključ, Odluke o usvajanju Programa sufinansiranja mjera energetske efikasnosti, Programa sufinansiranja mjera energetske efikasnosti za period 2026 - 2030, Zaključka o raspisivanju javnog poziva i drugih važećih propisa koji uređuju budžetsko poslovanje, zaštitu ličnih podataka, građenje i energetsku efikasnost.
Član 3.

(Cilj Pravilnika)
Cilj Pravilnika je da se osigura transparentan, objektivan, jednak i provjerljiv postupak ocjene prijava i dodjele sredstava, uz jasnu metodologiju bodovanja, kontrolu namjenskog utroška i isplatu sredstava isključivo nakon pozitivne verifikacije izvedenih radova.
Član 4.

(Definicije pojmova)
· Program sufinansiranja mjera energetske efikasnosti u stambenom sektoru na području Općine Ključ za period 2026-2030 je okvirni dokument usvojen od strane Općinskog Vijeća Općine Ključ kojim se provode mjere lokalne energetske politike.
· JIP je Jedinica za implementaciju projekta/programa imenovana posebnim aktom Općinskog načelnika.

· Podnosilac prijave je ovlašteni predstavnik vlasnika/suvlasnika, predstavnik stanara ili drugi ovlašteni predstavnik objekta kolektivnog stanovanja.

· Korisnik sredstava je podnosilac prijave kojem su odobrena sredstva po konačnoj rang-listi i sa kojim je zaključen ugovor.

· Refundacija je isplata odobrenog iznosa nakon što korisnik dokaže da je mjera izvedena u skladu sa ugovorom, Programom, Javnim pozivom i tehničkim zahtjevima.

· Bodovna lista je službeni obrazac na kojem JIP evidentira bodove po svakom kriteriju i obrazloženje dodijeljenih bodova.

Član 5.

(Načela postupka)
Postupak se provodi u skladu sa načelima zakonitosti, transparentnosti, jednakog tretmana, objektivnosti, ekonomičnosti, odgovornosti, zaštite javnog interesa, zaštite ličnih podataka i spriječavanja sukoba interesa.
Član 6.

(Uloga JIP-a)
JIP provodi operativne poslove pripreme javnog poziva, prijema i evidentiranja prijava, administrativne provjere, stručne i tehničke ocjene, bodovanja, izrade rang-lista, pripreme prijedloga odluka, praćenja ugovora, verifikacije radova, kontrole zahtjeva za refundaciju i izvještavanja Općinskog načelnika.
Član 7.

(Sukob interesa i povjerljivost)
1) Članovi JIP-a i druga lica uključena u postupak dužna su prije početka rada potpisati izjavu o nepostojanju sukoba interesa i povjerljivosti podataka (Prilog I).

2) Član koji ima privatni, porodični, poslovni ili drugi interes u vezi sa podnosiocem prijave ili prijavljenim objektom dužan je odmah obavijestiti koordinatora JIP-a i izuzeti se iz razmatranja i odlučivanja u tom predmetu.

II JAVNI POZIV I PRIJEM PRIJAVA
Član 8.

(Raspisivanje javnog poziva)
Postupak dodjele bespovratnih sredstava započinje donošenjem Zaključka Općinskog načelnika o raspisivanju Javnog poziva.
Javni poziv sadrži predmet poziva, izvor i visinu sredstava, prihvatljive mjere, pravo učešća, uslove za prijavu, dokumentaciju, način podnošenja prijava, rokove, postupak ocjenjivanja, objavu rezultata, ugovaranje i refundaciju.
Član 9.

(Objava javnog poziva)
Javni poziv se objavljuje na službenoj internet stranici Općine Ključ i oglasnoj ploči Općine Ključ, a po potrebi i putem drugih kanala informisanja. Sastavni dio javnog poziva su i pripadajući prilozi koji su njegov integralni i obavezujući dio a koji se objavljuju zajedno sa istim.
Metodologija bodovanja i obrasci koji se koriste u postupku moraju biti dostupni javnosti najkasnije danom objave Javnog poziva.
Član 10.

(Rok za prijavu)

Rok za podnošenje prijava utvrđuje se Javnim pozivom. Rok ne može biti kraći od petnaest (15) dana niti duži od šezdeset (60) dana, osim u slučajevima kada Općinski načelnik obrazloženo produži rok prije njegovog isteka.
Član 11.

(Način dostavljanja prijava)

Prijave se dostavljaju neposredno putem protokola Općine Ključ ili preporučenom poštom, u zatvorenoj koverti sa oznakom propisanom Javnim pozivom.
Na poleđini koverte navodi se oznaka objekta kolektivnog stanovanja, ime i prezime podnosioca prijave i adresa.
Član 12.

(Evidentiranje prijava)

Administrativni član JIP-a vodi Registar prijava. Registar sadrži redni broj, broj protokola, datum i vrijeme prijema, naziv i adresu objekta, ime podnosioca, prijavljenu mjeru, status prijave i napomene. Svaka prijava dobija jedinstveni identifikacioni broj koji se koristi u svim fazama postupka.
III ADMINISTRATIVNA PROVJERA

Član 13.

(Predmet administrativne provjere)

Administrativnom provjerom utvrđuje se blagovremenost, urednost i potpunost prijave, ispunjenost općih uslova, prihvatljivost objekta, prihvatljivost prijavljene mjere i dostavljenost obavezne dokumentacije.
Član 14.

(Eliminatorni uslovi)

Prijava ne ulazi u bodovanje ako nije blagovremena, ako podnosilac nema pravo učešća, ako objekat ili mjera nisu prihvatljivi, ako nedostaje obavezna dokumentacija koja se ne može dopuniti ili ako su dostavljeni očigledno neistiniti podaci.
Formalna i opća prihvatljivost je eliminatorni kriterij i ne boduje se, nego predstavlja uslov za ulazak u postupak bodovanja.
Član 15.

(Dopuna prijave)

Ako JIP utvrdi manje administrativne nedostatke koji ne mijenjaju suštinu prijave, može pozvati podnosioca da u roku do osam (8) dana dostavi dopunu.
Dopuna ne može imati za posljedicu promjenu prijavljene mjere, povećanje traženog iznosa ili naknadnu izmjenu podataka koji utiču na bodovanje, osim ako je riječ o pojašnjenju već dostavljenih podataka.
Član 16.

(Zapisnik o administrativnoj provjeri)

Po završetku administrativne provjere JIP sačinjava zapisnik koji sadrži broj zaprimljenih, blagovremenih, neblagovremenih, potpunih, nepotpunih, prihvatljivih i odbačenih prijava, uz razloge za svaku odbačenu prijavu.
IV METODOLOGIJA OCJENJIVANJA I BODOVANJA PRIJAVA

Član 17.

(Opća pravila bodovanja)

Bodovanje se provodi isključivo za prijave koje su prošle administrativnu provjeru.
Ukupan maksimalni broj bodova prema detaljnoj metodologiji iz Priloga II ovog Pravilnika iznosi 75 bodova.
Bodovi se dodjeljuju na osnovu dokumentacije dostavljene uz prijavu, podataka iz prijavnog obrasca, fotografija, predmjera i predračuna, zapisnika sa terenske verifikacije i drugih dokaza propisanih Javnim pozivom.
Član 18.

(Sastavni dio metodologije)

Sastavni dio ovog Pravilnika je Prilog II - Metodologija ocjenjivanja i bodovanja prijava.
JIP nema ovlaštenje da samostalno mijenja kriterije, raspone bodova ili redoslijed prioriteta iz Priloga II.
Izmjena metodologije može se izvršiti samo izmjenom ovog Pravilnika prije objave novog Javnog poziva.
Član 19.

(Kriteriji bodovanja)

Bodovanje se vrši po sljedećim kriterijima: starost objekta, obim zahvata na ovojnici, kvalitet tehničke specifikacije, očekivani energetski efekat, socijalni status domaćinstava/korisnika objekta, spremnost za realizaciju, dodatni razvojni element i lokacija objekta. Raspored bodova i način ocjene utvrđeni su u Prilogu II.
Član 20.

(Starost objekta)

Starost objekta ocjenjuje se u rasponu od 0 do 10 bodova. Veći broj bodova dodjeljuje se starijim objektima jer u pravilu imaju veći potencijal energetskih ušteda i veće potrebe za obnovom.
Godina izgradnje dokazuje se dostupnom dokumentacijom, izjavom podnosioca, službenim evidencijama ili drugim dokazom koji JIP ocijeni vjerodostojnim.
Član 21.

(Obim zahvata na ovojnici)

Obim zahvata na ovojnici ocjenjuje se u rasponu od 0 do 15 bodova.
Prednost imaju cjeloviti zahvati koji obuhvataju relevantnu fasadnu ili krovnu cjelinu i imaju funkcionalan energetski efekat.
Tehnički neispravne parcijalne mjere ne boduju se i mogu biti osnov za odbijanje prijave.
Član 22.

(Kvalitet tehničke specifikacije)

Kvalitet tehničke specifikacije ocjenjuje se u rasponu od 0 do 10 bodova.
Najveći broj bodova dodjeljuje se prijavama sa jasnom, potpunom, uporedivom i provjerljivom ponudom, predmjerom, predračunom i tehničkim opisom mjere.
Nejasne, neuporedive ili nepotpune ponude boduju se niže, a ako ne omogućavaju provjeru mjere, prijava se može odbiti kao tehnički neprihvatljiva.

Član 23.

(Očekivani energetski efekat)

Očekivani energetski efekat ocjenjuje se u rasponu od 0 do 15 bodova.
JIP procjenjuje efekat prema vrsti objekta, postojećem stanju, vrsti mjere, obimu zahvata, predviđenim materijalima i očekivanom smanjenju gubitaka energije.
Visok efekat dodjeljuje se mjerama koje značajno smanjuju toplotne gubitke ili otklanjaju ključne tehničke nedostatke objekta.
Član 24.

(Socijalni status)

Socijalni status ocjenjuje se u rasponu od 0 do 10 bodova.
Bodovanje se zasniva na podacima o broju penzionera, djece, osoba starijih od 65 godina, osoba sa invaliditetom, korisnika socijalne pomoći, nezaposlenih članova domaćinstava, samohranih roditelja i drugih osjetljivih kategorija, u skladu sa Javnim pozivom.
Socijalni kriterij ima korektivnu funkciju i ne može zamijeniti minimalnu tehničku opravdanost prijavljene mjere.
Član 25.

(Spremnost za realizaciju)

Spremnost za realizaciju ocjenjuje se u rasponu od 0 do 5 bodova.
Boduje se kompletnost dokumentacije, realnost rokova izvođenja, postojanje odluke etažnih vlasnika, obezbijeđeno vlastito učešće i opća operativna pripremljenost za izvođenje radova.
Član 26.

(Dodatni razvojni element)

Dodatni razvojni element ocjenjuje se u rasponu od 0 do 5 bodova.
Bodovi se dodjeljuju kada prijava doprinosi širim razvojnim efektima, naročito kada kombinuje više međusobno kompatibilnih mjera, doprinosi uređenju prostora oko objekta, unapređuje izgled urbanog ambijenta ili ima dodatni javni značaj.
Ovaj kriterij ne smije favorizovati isključivo skuplje prijave, nego se vrednuje stvarni dodatni razvojni efekat.
Član 27.

(Lokacija objekta)

Lokacija objekta ocjenjuje se u rasponu od 0 do 5 bodova, prema zvaničnoj prostornoj podjeli, urbanom značaju i razvojnom prioritetu lokacije.
Prednost se može dati objektima u užem gradskom jezgru, uz glavne saobraćajnice, u turističkim zonama, u blizini javnih ustanova ili drugim zonama od značaja za izgled i razvoj Općine Ključ.
Član 28.

(Bodovna lista)

Za svaku prijavu JIP popunjava Obrazac JIP-05 - Bodovna lista.
Bodovna lista sadrži identifikacione podatke o prijavi, dodijeljene bodove po kriterijima, kratko obrazloženje svakog kriterija, ukupan broj bodova i prijedlog JIP-a.
Bodovnu listu potpisuju članovi JIP-a koji su učestvovali u ocjenjivanju.

Član 29.

(Obrazlaganje bodova)

Svaki dodijeljeni broj bodova mora biti obrazložen na način koji omogućava provjeru razloga za ocjenu. Nije dozvoljeno obrazloženje koje se svodi samo na formulaciju "procjena JIP-a" bez navođenja činjenica, dokaza ili stanja na osnovu kojeg je ocjena data.
Član 30.

(Terenska verifikacija prije konačnog bodovanja)

JIP može, a kod tehnički osjetljivih ili visoko rangiranih prijava treba izvršiti terensku verifikaciju prije konačnog bodovanja.
Terenska verifikacija obuhvata pregled objekta, fotografisanje, provjeru navoda iz prijave, razgovor sa predstavnikom etažnih vlasnika i izradu zapisnika.
Član 31.

(Postupanje kod jednakog broja bodova)

Ako dvije ili više prijava ostvare isti ukupan broj bodova, prednost ima prijava sa većim procijenjenim energetskim učinkom ili većim privrednim utjecajem prema ukupnoj visini ulaganja korisnika.
Ako je i nakon toga rezultat jednak, prednost ima prijava sa nižim priznatim troškom po jedinici zahvata, a zatim prijava koja je ranije zaprimljena u protokol Općine, ukoliko je takvo pravilo predviđeno Javnim pozivom.
Član 32.

(Rang-liste po mjerama)

JIP može formirati posebne rang-liste po vrstama mjera, naročito za termoizolaciju fasada, rekonstrukciju krovova i energetske audite, ako je to predviđeno Javnim pozivom ili godišnjim finansijskim planom. Posebne rang-liste sprječavaju da jedna vrsta mjere potisne drugu i omogućavaju pravedniju raspodjelu sredstava u okviru raspoloživog budžeta.
Član 33.

(Zabrana izmjene metodologije tokom postupka)

Nakon objave Javnog poziva nije dozvoljeno mijenjati kriterije bodovanja, raspone bodova, redoslijed prioriteta niti način rješavanja jednakog broja bodova. Svaka promjena metodologije primjenjuje se tek na naredni javni poziv.
V RANGIRANJE, PRIGOVORI I KONAČNA LISTA

Član 34.

(Preliminarna rang-lista)

Po završetku bodovanja JIP sačinjava preliminarnu rang-listu. Lista sadrži redni broj, identifikacioni broj prijave, naziv i adresu objekta, prijavljenu mjeru, ukupan broj bodova, predloženi iznos sufinansiranja i status prijave.
Preliminarna rang-lista objavljuje se na službenoj internet stranici Općine Ključ i oglasnoj ploči Općine.
Član 35.

(Pravo na prigovor)

Podnosioci prijava imaju pravo podnijeti prigovor na preliminarnu rang-listu u roku od pet (5) dana od dana objave, ako Javnim pozivom nije određen duži rok. Prigovor mora biti obrazložen i dostavljen u pisanom obliku. Prigovor se dostavlja Komisiji za ljudska prava i razmatranje žalbi koja djeluje pri Općinskom vijeću Općine Ključ.
Član 36.

(Postupanje po prigovorima)

O prigovorima odlučuje Komisija za ljudska prava i razmatranje žalbi. Komisija za žalbe odlučuje na osnovu spisa predmeta, a po potrebi može zatražiti dodatno očitovanje JIP-a ili podnosioca prijave. Komisija je dužna donijetu odluku u roku od 15 dana od dana prijema prigovora.
Član 37.

(Konačna rang-lista)

Nakon okončanja postupka po prigovorima JIP sačinjava konačnu rang-listu i dostavlja je Općinskom načelniku uz prijedlog odluke o odobravanju sufinansiranja. Konačna rang-lista čini osnov za donošenje odluke o odobravanju sredstava u okviru raspoloživog budžeta.
VI DODJELA SREDSTAVA, UGOVARANJE I REALIZACIJA

Član 38.

(Odluka o odobravanju sufinansiranja)

Odluku o odobravanju sufinansiranja donosi Općinski načelnik na osnovu konačne rang-liste, raspoloživih sredstava i prijedloga JIP-a.
Odluka sadrži naziv korisnika, opis mjere, adresu objekta, maksimalni odobreni iznos, procenat sufinansiranja, rok za zaključenje ugovora i druge bitne elemente.
Član 39.

(Ugovor o sufinansiranju)

Sa odabranim korisnikom zaključuje se ugovor kojim se uređuju međusobna prava i obaveze, opis mjere, maksimalni iznos sufinansiranja, rok realizacije, potrebna dokumentacija za refundaciju, kontrola i uslovi za odbijanje ili povrat sredstava.
Odobreni iznos predstavlja maksimalni iznos koji korisnik može ostvariti nakon pozitivne verifikacije, a ne avansno pravo na isplatu.

Korisnik sredstava je obavezan osigurati vlastiti udio u sufinansiranju mjere energetske efikasnosti u omjeru navedenom po prijavnom obrazcu koji je sastavni dio javnog poziva. Provedbu svih aktivnosti oko osiguranja vlastitog učešća je isključivo obaveza i odgovornost korisnika sredstava.
Član 40.

(Realizacija mjere)

Korisnik samostalno organizuje nabavku, finansiranje i izvođenje radova u skladu sa ugovorom, Javnim pozivom, Programom i tehničkim zahtjevima.
Radovi moraju biti izvedeni u ugovorenom roku, osim ako JIP utvrdi postojanje opravdanih razloga za produženje i predloži zaključenje aneksa ugovora.
Član 41.

(Izmjene tokom realizacije)

Korisnik ne može mijenjati obim, vrstu ili tehničko rješenje mjere bez prethodnog pisanog odobrenja JIP-a. Izmjene koje umanjuju energetski efekat, odstupaju od minimalnih tehničkih uslova ili dovode do drugačije mjere od odobrene, mogu biti osnov za odbijanje refundacije.
VII VERIFIKACIJA I REFUNDACIJA SREDSTAVA

Član 42.

(Zahtjev za refundaciju)

Nakon završetka radova korisnik podnosi Zahtjev za refundaciju na propisanom obrascu.
Zahtjev sadrži broj ugovora, opis izvedene mjere, datum završetka radova, ukupan trošak, traženi iznos refundacije, broj računa za isplatu i listu priloga.
Član 43.

(Obavezna dokumentacija uz zahtjev)

· računi i fiskalni računi, odnosno drugi vjerodostojni dokazi o plaćanju;

· predmjer, predračun i/ili obračun izvedenih radova;

· atesti, tehničke specifikacije ili izjave o svojstvima proizvoda kada su potrebni;

· fotografije izvedenog stanja;

· izjava korisnika o završenim radovima;

· druga dokumentacija propisana Javnim pozivom ili ugovorom.
Član 44.

(Administrativna i tehnička verifikacija)

JIP vrši administrativnu provjeru zahtjeva za refundaciju i tehničku verifikaciju izvedenih radova.
Verifikacija obuhvata provjeru vjerodostojnosti računa, usklađenosti radova sa ugovorom, ispunjenosti minimalnih tehničkih uslova, prihvatljivosti troškova i stanja na terenu.
Član 45.

(Prihvatljivi troškovi)

Prihvatljivi su samo troškovi koji su neposredno povezani sa odobrenom mjerom, koji su nastali nakon zaključenja ugovora, koji su dokazani vjerodostojnom dokumentacijom i koji su u skladu sa Programom, Javnim pozivom i ugovorom.
Ako korisnik pređe maksimalni priznati iznos ili ugovoreni plafon, razliku snosi samostalno.
Član 46.

(Neprihvatljivi troškovi)

Neprihvatljivi su troškovi koji nisu povezani sa odobrenom mjerom, troškovi nastali prije ugovora, avansna plaćanja bez dokaza o izvedbi, luksuzna ili estetska rješenja bez energetskog efekta, troškovi koji odstupaju od tržišnih uslova i troškovi za radove koji nisu izvedeni u skladu sa minimalnim tehničkim zahtjevima.
Član 47.

(Odluka o refundaciji)

Nakon pozitivne verifikacije JIP priprema prijedlog odluke o dodjeli/refundaciji sredstava.
Odluku o refundaciji donosi Općinski načelnik. Odluka sadrži priznati trošak, procenat sufinansiranja, odobreni iznos refundacije, nalog za isplatu i obrazloženje.
Član 48.

(Odbijanje zahtjeva za refundaciju)

Zahtjev za refundaciju može se odbiti ako dokumentacija nije potpuna ili vjerodostojna, ako radovi nisu izvedeni u skladu sa ugovorom, ako nisu ispunjeni minimalni tehnički uslovi, ako je korisnik dao neistinite podatke ili ako nije omogućio terensku kontrolu.
VIII KONTROLA, POVRAT SREDSTAVA, EVIDENCIJE I ZAVRŠNE ODREDBE

Član 49.

(Naknadna kontrola)

Općina Ključ i JIP zadržavaju pravo naknadne kontrole izvedenih mjera i nakon isplate sredstava.
Korisnik je dužan omogućiti kontrolu i dostaviti dodatne informacije i dokumentaciju na zahtjev Općine.
Član 50.

(Povrat sredstava)

Ako se naknadno utvrdi da su sredstva isplaćena na osnovu neistinitih podataka, nevjerodostojne dokumentacije, neusklađene izvedbe ili nenamjenskog korištenja, Općina može tražiti povrat isplaćenih sredstava u cijelosti ili djelimično, uz primjenu zakonskih sredstava zaštite javnih sredstava.
Član 51.

(Evidencije)

JIP vodi Registar prijava, Registar bodovanja, Registar ugovora, Registar zahtjeva za refundaciju, Registar isplata i arhivu predmeta.
Evidencije se vode u papirnoj i/ili elektronskoj formi i moraju omogućiti revizijski trag od prijave do isplate.
Član 52.

(Izvještavanje)

Po završetku Javnog poziva JIP priprema izvještaj koji sadrži broj prijava, rezultate administrativne provjere, rezultate bodovanja, broj odobrenih korisnika, iznose odobrenih i isplaćenih sredstava, opis provedenih kontrola i prijedloge za unapređenje narednog Javnog poziva.
Član 53.

(Zaštita ličnih podataka)

Lični podaci prikupljeni u postupku koriste se isključivo za potrebe provođenja Programa i ne mogu se koristiti u druge svrhe niti dostavljati trećim licima osim u slučajevima propisanim zakonom.
Član 54.

(Stupanje na snagu)

Ovaj Pravilnik stupa na snagu danom donošenja i objavit će se u Službenom glasniku Općine Ključ.
OPĆINSKI NAČELNIK

dr. sc. Jasmin Musić
PRILOG I

IZJAVA ČLANOVA JIP- A O NEPOSTOJANJU SUKOBA INTERESA

IZJAVA

o nepostojanju sukoba interesa

u postupku provođenja Programa sufinansiranja mjera energetske efikasnosti u stambenom sektoru na području Općine Ključ



I PODACI O ČLANU JIP-a

Ime i prezime



Funkcija u JIP-u



II IZJAVA

Ja, dole potpisani/a, pod punom materijalnom, disciplinskom i krivičnom odgovornošću izjavljujem da:

1. nisam zaposlenik, vlasnik, suvlasnik niti predstavnik privrednog društva, obrta ili drugog pravnog subjekta koji učestvuje kao izvođač radova, projektant, nadzorni organ ili dobavljač opreme u okviru ovog Programa; 

2. nemam finansijski, poslovni ili drugi privatni interes koji bi mogao uticati na moju nepristrasnost prilikom provođenja postupka; 

3. neću koristiti informacije do kojih dođem u radu JIP-a radi ostvarivanja lične ili tuđe koristi; 

4. sve podatke do kojih dođem tokom rada smatrat ću službenom dokumentacijom i koristit ću ih isključivo za potrebe provođenja Programa; 

5. obavezujem se da ću, ukoliko tokom rada nastupe okolnosti koje predstavljaju ili mogu predstavljati sukob interesa, o tome odmah pisanim putem obavijestiti koordinatora JIP-a i Općinskog načelnika te se izuzeti iz odlučivanja u predmetnom postupku. 

III POVJERLJIVOST

Obavezujem se da ću sve informacije, dokumentaciju, lične podatke podnosilaca prijava, zapisnike, rang-liste i ostalu dokumentaciju koristiti isključivo u svrhu provođenja Programa, te da iste neću učiniti dostupnim trećim licima, osim u slučajevima propisanim zakonom ili po odobrenju Općinskog načelnika.

IV ZAŠTITA LIČNIH PODATAKA

Potvrđujem da ću prilikom obrade i korištenja podataka postupati u skladu sa:

· Zakonom o zaštiti ličnih podataka Bosne i Hercegovine; 

· propisima kojima se uređuje pristup informacijama; 

· internim aktima Općine Ključ. 

V ODGOVORNOST

Svjestan/na sam da davanje netačnih podataka u ovoj Izjavi predstavlja osnov za:

· razrješenje dužnosti člana JIP-a; 

· pokretanje disciplinskog postupka; 

· naknadu eventualno prouzrokovane štete; 

· pokretanje drugih postupaka u skladu sa važećim propisima. 

Mjesto:



Datum:



Potpis člana JIP-a

PRILOG II
METODOLOGIJA OCJENJIVANJA I BODOVANJA PRIJAVA

Ovaj prilog čini sastavni dio Pravilnika. Maksimalni broj bodova iznosi 75. Formalna i opća prihvatljivost je eliminatorni uslov i ne boduje se.
	Rb
	Kriterij
	Bodovi
	Operativna razrada skale
	Napomena za JIP

	1
	Starost objekta
	0-10
	Objekat građen prije 1980. godine: do 10 bodova; objekat građen 1980-2000: srednji broj bodova; objekat građen poslije 2000: niži broj bodova; bez dokaza ili nejasni podaci: 0 bodova.
	Stariji objekti u pravilu imaju veći potencijal uštede.

	2
	Obim zahvata na ovojnici
	0-15
	Cjelovit zahvat: najviši broj bodova; djelimičan ali funkcionalno cjelovit zahvat: srednji broj bodova; ograničen zahvat: niži broj bodova; tehnički neispravna parcijalna mjera: 0 bodova ili odbijanje.
	Ne bodovati tehnički neispravne parcijalne mjere.

	3
	Kvalitet tehničke specifikacije
	0-10
	Jasna i potpuna ponuda sa dokazima: najviši broj bodova; osnovna ponuda: srednji broj bodova; nejasna/neuporediva ponuda: niži broj bodova ili 0 bodova.
	Ponuda mora biti uporediva i provjerljiva.

	4
	Očekivani energetski efekat
	0-15
	Visok efekat: najviši broj bodova; srednji efekat: srednji broj bodova; niži efekat: niži broj bodova; bez dokazivog efekta: 0 bodova.
	JIP procjenjuje po vrsti objekta i mjeri.

	5
	Socijalni status domaćinstava/korisnika objekta
	0-10
	Veći broj osjetljivih kategorija, penzionera, djece, osoba sa invaliditetom, korisnika socijalne pomoći ili višečlanih domaćinstava: viši broj bodova; manji broj navedenih kategorija: srednji broj bodova; bez dokaza: 0 bodova.
	Dokazi se dostavljaju prema Javnom pozivu.

	6
	Spremnost za realizaciju
	0-5
	Kompletna dokumentacija, realan rok izvođenja i jasna odluka etažnih vlasnika: najviši broj bodova; djelimična spremnost: srednji broj bodova; niska spremnost: niži broj bodova.
	Važan kriterij za efikasno trošenje budžeta.

	7
	Dodatni razvojni element
	0-5
	Kombinovanje više kompatibilnih mjera ili dodatni razvojni efekat: viši broj bodova; ograničen razvojni efekat: srednji/niži broj bodova; bez dodatnog elementa: 0 bodova.
	Ne smije favorizovati samo skuplje prijave.

	8
	Lokacija - zona grada
	0-5
	Objekat u užem gradskom jezgru ili prioritetnoj urbanoj/turističkoj zoni: viši broj bodova; objekat u široj urbanoj zoni ili uz značajne saobraćajnice: srednji broj bodova; ostale lokacije: niži broj bodova.
	Usmjeravanje na uže jezgro grada i zone od javnog značaja.


Pomoćna pravila kod istog broja bodova

Kod istog ukupnog broja bodova prednost ima prijava sa većim procijenjenim energetskim učinkom, zatim prijava sa nižim priznatim troškom po jedinici zahvata, a zatim ranije zaprimljena prijava, ako je takvo pravilo predviđeno Javnim pozivom.
Obavezno obrazloženje bodova

Za svaki kriterij JIP upisuje dodijeljeni broj bodova i kratko obrazloženje. Obrazloženje mora biti povezano sa dokazima iz prijave, fotografijama, predmjerom/predračunom, zapisnikom o terenskoj verifikaciji ili drugim relevantnim dokazima.
PRILOG III
OBRAZAC JIP-05 - BODOVNA LISTA ZA OCJENU PRIJAVE

Identifikacioni broj prijave: ____________________________________________
Naziv objekta: ____________________________________________
Adresa objekta: ____________________________________________
Podnosilac prijave: ____________________________________________
Prijavljena mjera: ____________________________________________
Datum ocjenjivanja: ____________________________________________
	Rb
	Kriterij
	Maks. bodova
	Dodijeljeni bodovi
	Obrazloženje

	1
	Starost objekta
	0-10
	
	

	2
	Obim zahvata na ovojnici
	0-15
	
	

	3
	Kvalitet tehničke specifikacije
	0-10
	
	

	4
	Očekivani energetski efekat
	0-15
	
	

	5
	Socijalni status domaćinstava/korisnika objekta
	0-10
	
	

	6
	Spremnost za realizaciju
	0-5
	
	

	7
	Dodatni razvojni element
	0-5
	
	

	8
	Lokacija - zona grada
	0-5
	
	


Ukupan broj bodova: __________ / 75
Prijedlog JIP-a:  □ Predložiti za sufinansiranje   □ Ne predložiti za sufinansiranje   □ Potrebna dodatna verifikacija
Članovi JIP-a koji su učestvovali u ocjenjivanju:
	Ime i prezime
	Funkcija
	Potpis

	
	
	

	
	
	

	
	
	

	
	
	

	
	
	


PRILOG IV
KONTROLNA LISTA ADMINISTRATIVNE PROVJERE

	Rb
	Element provjere
	Status
	Napomena

	1
	Prijava dostavljena u roku
	DA / NE
	

	2
	Prijava dostavljena na propisanom obrascu
	DA / NE
	

	3
	Naznačen objekat kolektivnog stanovanja
	DA / NE
	

	4
	Priložena odluka etažnih vlasnika/stanara o ulaganju
	DA / NE
	

	5
	Priložen CIPS ili drugi dokaz za predstavnika stanara
	DA / NE
	

	6
	Priložen predmjer/predračun radova
	DA / NE
	

	7
	Priložene fotografije postojećeg stanja
	DA / NE
	

	8
	Prijavljena mjera je prihvatljiva po Javnom pozivu
	DA / NE
	

	9
	Objekat je prihvatljiv po Programu
	DA / NE
	

	10
	Prijava se upućuje u bodovanje
	DA / NE
	


PRILOG V

KONTROLNA LISTA ZA REFUNDACIJU

	Rb
	Element kontrole
	Status
	Napomena

	1
	Zahtjev za refundaciju popunjen i potpisan
	DA / NE
	

	2
	Dostavljen ugovor / broj ugovora
	DA / NE
	

	3
	Dostavljeni računi i dokazi o plaćanju
	DA / NE
	

	4
	Dostavljeni atesti/tehničke specifikacije gdje su potrebni
	DA / NE
	

	5
	Dostavljene fotografije izvedenog stanja
	DA / NE
	

	6
	Radovi izvedeni u ugovorenom roku
	DA / NE
	

	7
	Radovi usklađeni sa odobrenom mjerom
	DA / NE
	

	8
	Ispunjeni minimalni tehnički uslovi
	DA / NE
	

	9
	Utvrđen priznati prihvatljivi trošak
	DA / NE
	

	10
	Prijedlog za isplatu / odbijanje zahtjeva
	DA / NE
	


Zapisnik / napomena JIP-a:

__________________________________________________________________________
__________________________________________________________________________
__________________________________________________________________________
__________________________________________________________________________
__________________________________________________________________________
